U-II-179/00
Natisni
Opravilna št.:
U-II-179/00
Datum odločitve:
21. 9. 2000
Objavljeno:
OdlUS IX, 209
ECLI:
ECLI:SI:USRS:2000:U.II.179.00
Akt:
Spor o pristojnosti med sodiščem in upravnim organom
Izrek:
Za odločanje o zahtevi A. A. za denacionalizacijo nepremičnin parc. št. 1362/1, 1375/1, 2354/1, 2353/1, 2353/2 k. o. Ž. in parc. št. 470/2 in 469/2 k. o. Z. je pristojna Upravna enota Postojna.
Evidenčni stavek:
Ker je bilo premoženje podržavljeno s predpisi, določenim v 3. in 4. členu Zakona o denacionalizaciji oz. na način 4. čl.
Zakona o denacionalizaciji, je za odločanje o zahtevi za denacionalizacijo pristojna upravna enota.
Geslo:
Denacionalizacija, spor o pristojnosti.
Spor o pristojnosti, denacionalizacija.
Spor o pristojnosti, med sodiščem in upravnim organom.
Pravna podlaga:
Zakon o denacionalizaciji (ZDen), 3., 4., 5., 54. čl.
Zakon o Ustavnem sodišču (ZUstS), 4. odst. 61. čl.
Opomba:
Vrsta zadeve:
spori o pristojnosti
Vrsta akta:
drugi splošni akti za izvrševanje javnih pooblastil
Vlagatelj:
Okrajno sodišče Postojna
Datum vloge:
26. 6. 2000
Vrsta odločitve:
odločba
Vrsta rešitve:
določitev pristojnega organa
Dokument:
US20348
Dokument v PDF obliki:
U-II-179-00.pdf
119 KB
Prenesite datoteko
U-II-179/00-4
21. 9. 2000
O D L O Č B A
Ustavno sodišče je v postopku za rešitev spora glede pristojnosti, začetem na zahtevo Okrajnega sodišča v Postojni, na seji dne 21. septembra 2000
o d l o č i l o :
Za odločanje o zahtevi A. A. za denacionalizacijo nepremičnin parc. št. 1362/1, 1375/1, 2354/1, 2353/1, 2353/2 k. o. Ž. in parc. št. 470/2 in 469/2 k. o. Z. je pristojna Upravna enota Postojna.
O b r a z l o ž i t e v
1. Okrajno sodišče v Postojni je dne 23. 6. 2000 vložilo zahtevo za rešitev spora glede pristojnosti v zadevi nepremičnin, ki naj bi bile podržavljene prednikoma A. A. na podlagi odločbe Odseka za finance Občinskega ljudskega odbora Postojna št. 04/17- 3582/2-1959 z dne 4. 5. 1960. Vlagateljica je zahtevo za denacionalizacijo vložila pri upravnemu organu takratne Občine Postojna, ta pa je zadevo z dopisom št. 35105-22/93-7 z dne 16. 3. 1995 odstopil v reševanje sodišču. Sodišče v zahtevi navaja, da so bile v izreku navedene nepremičnine podržavljene na podlagi citirane upravne odločbe. Zato meni, da je za odločanje o zahtevi za denacionalizacijo pristojen upravni organ.
2. Zakon o denacionalizaciji (Uradni list RS, št. 27/91 in nasl. - v nadaljevanju: ZDen) deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu ZDen oziroma na način iz 4. člena ZDen, so pristojni upravni organi (prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti (5. člen ZDen), je za odločanje o zahtevi za denacionalizacijo pristojno okrajno sodišče (56. člen ZDen).
3. Iz spisa št. N 309/95 je razvidno, da A. A. zahteva vrnitev vseh nepremičnin, ki so navedene v pogodbi med B. B. in Živinorejsko poljedelskim kombinatom Postojna z dne 14. 4. 1961. V I. točki pogodbe je navedeno, da je bil del nepremičnin v solasti B. B., del nepremičnin je bil v družbeni lastnini v upravi Občine Postojna, prejšnji lastniki pa so imeli pravico uporabe. Sodišče je že pravnomočno odločilo o zahtevi za denacionalizacijo tistih nepremičnin, ki so na podlagi navedene pogodbe prešle iz zasebne v družbeno lastnino. O zahtevi za denacionalizacijo nepremičnin, na katerih so imeli prejšnji lastniki ob sklepanju pogodbe le pravico uporabe, pa ni odločilo, temveč je po napotilu pritožbenega sodišča sprožilo spor o pristojnosti. Gre za nepremičnine parc. št. 1362/1, 1375/1, 2354/1, 2353/1, 2353/2 k.o. Ž. in parc. št. 470/2 in 469/2 k.o. Z.
4. Tudi iz zemljiškoknjižnih izpiskov je razvidno, da so navedene nepremičnine prešle iz zasebne v družbeno lastnino na podlagi odločbe Odseka za finance Občinskega ljudskega odbora št. 04/17-3582/2-1959 z dne 4. 5. 1960. Iz listin v spisu št. N 309/95 pa ni mogoče ugotoviti, kateri predpis je bil podlaga za izdajo navedene upravne odločbe. Na odločitev o sporu glede pristojnosti to ne vpliva, ker odločbe upravnega organa v nobenem primeru ni mogoče šteti za pravni posel v smislu 5. člena ZDen. Pogodba z dne 14. 4. 1961 glede teh nepremičnin pa tudi ni mogla pomeniti podržavljenja v smislu določb ZDen, saj so navedene nepremičnine prešle iz zasebne v družbeno lastnino že pred sklenitvijo pogodbe na podlagi odločbe upravnega organa.
5. Za odločanje o zahtevi za denacionalizacijo v izreku navedenih nepremičnin je torej pristojna Upravna enota Postojna.
6. Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Odločbo je sprejelo soglasno.
P r e d s e d n i k :
Franc Testen